**Ľudovít Didi** (\* 16. január 1931, Púchov – † 15. september 2013, Vráble) bol slovenský učiteľ, disident, účastník protikomunistického odboja, prvý rómsky spisovateľ románov v slovenskej literatúre.

Životopis
---------

Narodil sa v meste Púchov ako nemanželské rómske dieťa. Vyrastal u starých rodičov z matkinej strany. Starý otec Ondrej Didi bol slávny rómsky hudobník. Ľudovú a meštiansku školu vychodil v Púchove. Chudobná rodina Didiovcov však nedokázala zabezpečiť mladému Ľudovítovi vyššie vzdelanie. Hoci ho prijali na Učiteľský ústav v Bánovciach nad Bebravou, do školy pre nedostatok financií nenastúpil. Odišiel do Bratislavy, kde po krátkom čase začal doučovať synov jedného Bulhara. Za doučovanie mal kde prespať a kde sa stravovať. V rokoch 1951 začal študovať na Vysokej škole politických a hospodárskych vied v Prahe, odkiaľ ho za jeho negatívne názory na vtedajšiu dobu vylúčili.

V rokoch 1959 – 1963 absolvoval štúdium na Pedagogickom inštitúte v Nitre pre vzdelanie učiteľov národných škôl. Po úspešnom ukončení pôsobil na rôznych miestach a malotriednych školách. V rokoch 1966 – 1974 sa stal vedúcim vychovávateľom v Osobitnej škole vo Vrábľoch. Vylúčili ho v roku 1974 pre protisocialistické názory.

Po tomto roku nastali pre Didiovcov nepríjemné chvíle. Boli sledovaní tajnou službou ŠtB, synovi sa podarilo až na tretíkrát dostať na štúdium, druhý syn a dcéra išli najskôr za učňov a až okľukou sa dostali do škôl.

Rehabilitácia
-------------

V roku 1980 spolu s manželkou Máriou vyhľadali matku Marty Kubišovej a ako zamestnanci fabriky podpísali Chartu 77. Po udalostiach v roku 1989 ho Okresný národný výbor v Nitre rehabilitoval a Ľudovít sa stal riaditeľom Detského domova v Kolíňanoch. Tu pôsobil ako riaditeľ až do roku 1998. V roku 1992 mu na Vysokej škole ekonomickej v Prahe, na základe rehabilitácie, udelili titul Ing. V roku 2007 mu Ústav pamäti národa priznal status „účastník protikomunistického odboja".

Dielo
-----

Ľudovít Didi žil a tvoril vo Vrábľoch. Písať knihy začal až na dôchodku v roku 2001. Bol prvým autentickým rómskym spisovateľom románov v slovenskej literatúre.

* *Príbehy svätené vetrom.* Bratislava, 2004
* *Cigánkina veštba.* Bratislava, 2008
* *Róm Tardek a jeho osud.* Bratislava, 2013
* *Čierny Róm a biela láska*. Bratislava, 2011

Ocenenia
--------

* 2023 – Rad Ľudovíta Štúra III. triedy in memoriam za mimoriadne zásluhy o demokraciu a jej rozvoj, ľudské práva a slobody a ich ochranu.

Referencie
----------

1. 1 2 3 4   *Ľudovít Didi* [online]. Bratislava: Literárne informačné centrum, 2019-03-11, [cit. 2022-11-03]. Dostupné online.
2. 1 2 3 4  TASR. Pred 90 rokmi sa narodil Ľudovít Didi, autor prvého rómskeho románu. *teraz.sk* (Bratislava: TASR), 2021-01-16. Dostupné online [cit. 2022-11-03].
3. 1 2  BÁBIKOVÁ, Marta. Z teba kňaz nebude : Rozhovor so 74-ročným debutantom Ľudovítom Didim. *Knižná revue* (Bratislava: Literárne informačné centrum), 2005, čís. 04. Dostupné online.
4. 1 2  CHOVANEC, Jan. Cigánkina veštba. *Babylon* (Praha: Studentský spolek Babylon), 2018-07-25. Dostupné online [cit. 2022-11-04]. ISSN 2570-7353.
5. ↑  PREČAN, Vilém. *Charta 77 na Slovensku aneb Slovensko a Charta 77* [online]. Praha: Československé dokumentační středisko, [cit. 2022-11-03]. Dostupné online.
6. ↑  TASR. Prezidentka udelila štátne vyznamenania 28 osobnostiam. *teraz.sk* (Bratislava: TASR), 2023-01-01. Dostupné online [cit. 2023-01-01].

Externé odkazy
--------------

* Z teba kňaz nebude – rozhovor v Knižnej revue 2005/04
* Ľudovít Didi podpísal Chartu 77, komunisti ho preradili k sústruhu

Autoritné údaje: * GND: 13274516X
* ISNI: 0000 0000 5548 5915
* LCCN: no2005121850
* VIAF: 65175922
* WorldCat: lccn-no2005121850